1. ปัจจัยความเสี่ยง

บริษัทมีนโยบายในการจัดการความเสี่ยงให้อยู่ในระดับที่ต่ำที่สุด โดยมีรายละเอียดปัจจัยความเสี่ยง
ดังนี้

1.  ความเสี่ยงเกี่ยวกับการผลิต

    1.  ความเสี่ยงจากการพึ่งพิงเทคโนโลยีการผลิตจากต่างประเทศ

เนื่องด้วยสินค้าส่วนใหญ่มากกว่าร้อยละ 90 ของบริษัทเป็นผลิตภัณฑ์สีคุณภาพสูง
ที่เป็นที่ยอมรับในกลุ่มผู้ใช้สีและวงการอุตสาหกรรมสี
ภายใต้มาตรฐานและเทคโนโลยีการผลิตที่ได้รับการสนับสนุนจาก Wattyl
ซึ่งเป็นบริษัทผู้ผลิตสีที่จดทะเบียนอยู่ในตลาดหลักทรัพย์ของประเทศออสเตรเลีย และ Ameron
ซึ่งเป็นบริษัทผู้ผลิตสีที่จดทะเบียนอยู่ในตลาดหลักทรัพย์ของประเทศสหรัฐอเมริกา
(ปัจจุบันได้ขายธุรกิจในส่วนของ Ameron High Performance Coating Group ให้แก่ PPG
ซึ่งเป็นผู้ผลิตและจำหน่ายผลิตภัณฑ์วัสดุก่อสร้าง เคมีภัณฑ์ และสีเป็นอันดับสองของโลก)
และทั้งสองบริษัทเป็นบริษัทผู้ผลิตสีชั้นนำของโลกที่ประกอบธุรกิจมาเป็นเวลานานเกือบ 100 ปี
ซึ่งในการจำหน่ายผลิตภัณฑ์สี บริษัทจะจำหน่ายภายใต้ตราสินค้า (Brand Name) ของ Wattyl
และ PPG Amercoat โดยคิดเป็นสัดส่วนการจำหน่ายในปี 2551 แยกตามตราสินค้าคิดเป็นร้อยละ
30.47 และร้อยละ 34.29 ของยอดจำหน่ายรวม ตามลำดับ

บริษัทมีสัญญาการให้การสนับสนุนด้านเทคโนโลยีการผลิตโดยให้ลิขสิทธิ์ (License)
ในการผลิตและจำหน่ายสีเคลือบไม้และสีทาอาคารจาก Wattyl เป็นระยะเวลา 3 ปี
(ตั้งแต่เดือนกันยายน 2550 ถึงเดือนมิถุนายน 2553)
โดยในการต่ออายุสัญญาบริษัทสามารถต่ออายุสัญญากับ Wattyl ได้คราวละ 3 ปี

สำหรับ PPG (Ameron เดิม) บริษัทมีสัญญาเป็นผู้แทนจำหน่ายสีพ่นซ่อมรถยนต์ เป็นระยะเวลา 3 ปี
(ตั้งแต่วันที่ 1 เมษายน 2551 ถึงวันที่ 31 มีนาคม 2554) และมีสัญญาสั่งผลิตสีป้องกันสนิม
(Special Manufacturing Agreement)
และสัญญาให้เป็นผู้แทนจำหน่ายสีป้องกันสนิมในประเทศไทย (Distributor Agreement)
เป็นระยะเวลา 3 ปี (ตั้งแต่วันที่ 1 มกราคม 2551 ถึงวันที่ 31 ธันวาคม 2553)
ตามสรุปสาระสำคัญของสัญญาหน้า 2.3-14
ซึ่งสำหรับสัญญาให้เป็นผู้แทนจำหน่ายสีป้องกันสนิมดังกล่าว ทาง PPG
จะบวกกำไรส่วนเพิ่มจากสีป้องกันสนิมที่ PPG สั่งผลิตและบริษัทได้ซื้อจาก PPG
มาเพื่อจำหน่ายภายในประเทศ
โดยมีการกำหนดเงื่อนไขเกี่ยวกับเป้าหมายยอดการจำหน่ายสีป้องกันสนิมต่อปี
โดยหากบริษัทจำหน่ายสีได้เกินกว่าเป้าหมายที่กำหนด ทาง PPG
จะมีการชดเชยกำไรส่วนเพิ่มคืนให้กับบริษัทบางส่วน ดังนั้น
บริษัทจึงอาจได้รับความเสี่ยงจากการจำหน่ายสีป้องกันสนิมภายใต้เทคโนโลยีของ PPG
ไม่ได้ตามเป้าหมายยอดการขายที่กำหนดและส่งผลกระทบต่อต้นทุนสินค้าประเภทสีป้องกันสนิมที่บริษัทซื้อจาก
PPG มาเพื่อจำหน่ายภายในประเทศได้
แต่อย่างไรก็ตามการจำหน่ายสีคุณภาพสูงประเภทสีป้องกันสนิม
ซึ่งมีแนวโน้มการเติบโตของปริมาณความต้องการใช้เป็นไปตามการเติบโตของอุตสาหกรรมด้านพลังงานภายในประเทศ
อาทิ อุตสาหกรรมปิโตรเคมี โรงกลั่นน้ำมัน โรงไฟฟ้า และแท่นขุดเจาะน้ำมันและก๊าซในอ่าวไทย
ที่มีแนวโน้มความต้องการใช้เติบโตอย่างต่อเนื่อง
ทำให้บริษัทเชื่อมั่นว่าจะมียอดจำหน่ายเป็นไปตามยอดจำหน่ายเป้าหมายของ PPG ได้

นอกจากนี้ การพึ่งพิงเทคโนโลยีการผลิตจากสองบริษัทผู้ผลิตสีชั้นนำระดับโลก
อาจทำให้บริษัทได้รับความเสี่ยงจากการถูกบอกเลิกสัญญา หรือเปลี่ยนแปลงเงื่อนไขของสัญญา
หรือสั่งผู้ผลิตสีรายอื่นเพื่อผลิตสีป้องกันสนิม หรือแต่งตั้งผู้แทนจำหน่ายรายอื่น
ซึ่งอาจส่งผลกระทบต่อความเชื่อถือและการยอมรับด้านคุณภาพสีของบริษัท
และอาจส่งผลต่อการปรับตัวลดลงของยอดขายและความสามารถในการแข่งขันของบริษัทได้ โดยในปี
2551 บริษัทมียอดจำหน่ายผลิตภัณฑ์สีป้องกันสนิมเท่ากับ 126.42 ล้านบาท

แต่อย่างไรก็ตาม ตลอดระยะเวลาที่ผ่านมา บริษัทได้ทำการวิจัยและพัฒนาผลิตภัณฑ์สีป้องกันสนิม
จนทำให้ผลิตภัณฑ์สีป้องกันสนิมที่ผลิตได้
มีคุณสมบัติทางเคมีที่เหมาะสมกับสภาพภูมิอากาศของประเทศไทย โดยในการจำหน่ายผลิตภัณฑ์สี
นอกจากคุณภาพของผลิตภัณฑ์สี และความหลากหลายของ Shade สีที่บริษัทมีให้ผู้ใช้สีเลือก
รวมทั้งความพร้อมของบริษัทในการส่งมอบผลิตภัณฑ์สีได้ทันตามความต้องการของลูกค้าแล้ว
ปัจจัยสำคัญอีกประการหนึ่งคือการให้บริการหลังการขาย (After Sale Service)
ซึ่งบริษัทมีทีมบริการ (Service Team) ไปประจำ ณ สถานที่ใช้งานจริงของลูกค้า
เพื่อให้คำแนะนำเกี่ยวกับการใช้สีที่ถูกต้อง ซึ่งปัจจุบันบริษัทมีทีมบริการมากกว่าทีมขาย
จึงทำให้บริษัทสามารถให้บริการลูกค้าได้อย่างทันที และยังถือเป็นโอกาสในการขยายตลาดอีกด้วย
ซึ่งจากการจำหน่ายผลิตภัณฑ์สีภายในประเทศมาเป็นระยะเวลานาน ทำให้บริษัทมีความคุ้นเคย
และความชำนาญด้านการตลาดภายในประเทศเป็นอย่างดี
และสามารถสร้างความได้เปรียบด้านการตลาดให้กับบริษัท
ซึ่งจากความชำนาญในการจำหน่ายผลิตภัณฑ์สีภายในประเทศของบริษัท ทำให้ Wattyl และ PPG
ต้องพึ่งพาช่องทางการจัดจำหน่ายผลิตภัณฑ์สี (Marketing Arm)
ของบริษัทเพื่อจำหน่ายผลิตภัณฑ์สีภายในประเทศ นอกจากนี้
บริษัทได้สร้างความสัมพันธ์อันดีกับทั้งสองบริษัทดังกล่าวมาเป็นเวลานานกว่า 25 ปี
โดยตลอดระยะเวลาที่ผ่านมา
บริษัทได้รับการสนับสนุนและให้ลิขสิทธิ์การใช้เทคโนโลยีมาโดยต่อเนื่อง ทำให้บริษัทมีความพร้อม
ประสบการณ์และความชำนาญในด้านการผลิตและจำหน่ายสีภายใต้เทคโนโลยีของทั้งสองบริษัทเป็นอย่างดี
ซึ่งทำให้บริษัทได้รับความเชื่อมั่นและเชื่อถือจากกลุ่มลูกค้าผู้ใช้สีด้วยดีมาโดยตลอด
รวมทั้งบริษัทได้สร้างความสัมพันธ์อันดีกับกลุ่มลูกค้าที่ใช้ผลิตภัณฑ์สีทั้งสองบริษัทดังกล่าว
ควบคู่ไปกับการพัฒนาคุณสมบัติของผลิตภัณฑ์สีที่ผลิตได้โดยต่อเนื่อง
ทำให้ผลิตภัณฑ์สีของบริษัทที่ใช้เทคโนโลยีการผลิตจากทั้งสองบริษัทมีคุณสมบัติการใช้งานที่สอดคล้องและเหมาะสมกับสภาพภูมิอากาศของประเทศไทย
นอกจากนี้ บริษัทยังมีทีมงานวิจัยและพัฒนาผลิตภัณฑ์สี (R&D) ประเภทต่างๆ
ซึ่งปัจจุบันอยู่ระหว่างการพิจารณาดำเนินการจดลิขสิทธิ์ตราสินค้า (Brand Name) อาทิ
ผลิตภัณฑ์สีเคลือบไม้ซึ่งเป็นตราสินค้า (Brand Name) ของบริษัทเอง เป็นต้น ทั้งนี้
เพื่อลดการพึ่งพาเทคโนโลยีการผลิตจากทั้งสองบริษัทข้างต้น
และเพื่อสร้างการยอมรับในตัวผลิตภัณฑ์และตราสินค้าของบริษัทเอง
ซึ่งปัจจุบันบริษัทมียอดจำหน่ายสีที่เกิดจากการวิจัยและพัฒนาของบริษัทคิดเป็นร้อยละ 35.24
ของรายได้จากการจำหน่ายรวม

2.  ความเสี่ยงในการจัดหาวัตถุดิบ

เนื่องจากวัตถุดิบที่ใช้ในการผลิตของบริษัทเป็นสารเคมีที่แหล่งที่มาจากผู้ผลิตทั้งในประเทศและต่างประเทศ
และส่วนใหญ่จะสั่งซื้อจากผู้จำหน่ายในประเทศ ซึ่งวัตถุดิบหลักที่ใช้ในการผลิตได้แก่ สารเรซิน
(Resin) ตัวให้สี (Pigment) ตัวทำละลาย (Solvent) และตัวเติมคุณสมบัติ (Additive)
ซึ่งบริษัทไม่ได้ทำสัญญาซื้อขายกับผู้จำหน่ายวัตถุดิบรายใดรายหนึ่งโดยเฉพาะ ดังนั้น
บริษัทอาจมีความเสี่ยงจากการจัดหาวัตถุดิบในกรณีที่ผู้จำหน่ายงดจำหน่ายวัตถุดิบให้แก่บริษัทได้
แต่ทั้งนี้ บริษัทได้มีการป้องกันความเสี่ยงในการจัดหาวัตถุดิบ
โดยการสั่งซื้อวัตถุดิบจากผู้จำหน่ายหลายราย
อีกทั้งบริษัทได้ทำการซื้อวัตถุดิบดังกล่าวจากผู้จำหน่ายมาเป็นเวลานานมากกว่า 10 ปี
และมีความสัมพันธ์อันดีกับผู้จำหน่ายวัตถุดิบดังกล่าว ดังนั้น
ความเสี่ยงที่อาจเกิดขึ้นจากการจัดหาวัตถุดิบของบริษัทจึงมีโอกาสน้อยและที่ผ่านมาก็ยังไม่เคยประสบปัญหาแต่อย่างใด
และบริษัทมั่นใจว่าวัตถุดิบที่นำมาใช้ในการผลิตจะไม่ขาดแคลน

3.  ความเสี่ยงจากการผันผวนของราคาวัตถุดิบและอัตราแลกเปลี่ยนเงินตราต่างประเทศ

เนื่องจากวัตถุดิบที่ใช้ในการผลิตของบริษัทส่วนใหญ่เป็นวัตถุดิบที่มีแหล่งผลิตจากต่างประเทศ
และเป็นวัตถุดิบที่จัดว่าเป็นเคมีภัณฑ์ที่เกี่ยวเนื่องกับราคาน้ำมันดิบและราคาผลิตภัณฑ์ปิโตรเคมีของตลาดโลก
โดยบริษัทได้สั่งซื้อวัตถุดิบจากตัวแทนจำหน่ายในประเทศคิดเป็นเป็นสัดส่วนประมาณร้อยละ 90
และนำเข้าวัตถุดิบโดยตรงจากต่างประเทศคิดเป็นสัดส่วนประมาณร้อยละ 10 ดังนั้น
บริษัทอาจได้รับความเสี่ยงจากความผันผวนของราคาวัตถุดิบที่เกิดจากความผันผวนของราคาน้ำมันดิบและราคาผลิตภัณฑ์ปิโตรเคมีของตลาดโลก
รวมทั้งความผันผวนของอัตราแลกเปลี่ยนเงินตราต่างประเทศ แต่อย่างไรก็ตาม
เนื่องจากบริษัททำการผลิตสีตามคำสั่งซื้อของลูกค้า (Made to order) เป็นส่วนใหญ่
จึงทำให้บริษัทสามารถวางแผนการผลิตให้สอดคล้องกับแผนการจำหน่ายได้
และทำให้บริษัทสามารถกำหนดราคาสินค้าที่จะจำหน่ายให้เป็นไปตามต้นทุนการผลิตที่เปลี่ยนแปลงในแต่ละช่วงเวลา
และสามารถรักษาอัตรากำไรขั้นต้นให้อยู่ในระดับที่ใกล้เคียงเดิมได้
แต่อาจได้รับผลกระทบต่อต้นทุนการผลิตในระยะเวลาสั้นๆ บ้าง นอกจากนี้
ในการสั่งซื้อวัตถุดิบที่ต้องนำเข้าจากต่างประเทศแต่ละครั้ง
บริษัทจะตกลงกับผู้จำหน่ายวัตถุดิบในต่างประเทศ
โดยกำหนดอัตราแลกเปลี่ยนเงินตราต่างประเทศไว้อย่างชัดเจน
ซึ่งที่ผ่านมาบริษัทไม่ได้มีการทำสัญญาซื้อขายเงินตราต่างประเทศล่วงหน้า (Forward Contract)
กับสถาบันการเงินแต่อย่างใด เนื่องจาก
บริษัทมีปริมาณการนำเข้าวัตถุดิบโดยตรงจากต่างประเทศในมูลค่าที่ค่อนข้างน้อย
(ส่วนใหญ่เป็นการสั่งซื้อวัตถุดิบผ่านตัวแทนจำหน่ายในประเทศ)
ทำให้บริษัทได้รับผลกระทบจากความผันผวนของอัตราแลกเปลี่ยนเงินตราต่างประเทศบ้าง แต่ไม่มาก

4.  ความเสี่ยงจากการเปลี่ยนแปลงเทคโนโลยีด้านการผลิตของลูกค้า

เนื่องจากลูกค้าผู้ใช้ผลิตภัณฑ์สีของบริษัทส่วนใหญ่
เป็นลูกค้าในภาคอุตสาหกรรมที่มีสายงานการผลิตที่แตกต่างกัน ดังนั้น
หากภาคอุตสาหกรรมที่เป็นลูกค้าของบริษัทปรับเปลี่ยนเทคโนโลยีด้านการผลิตเพื่อสนองตอบความต้องการที่เปลี่ยนแปลงไป
ย่อมทำให้บริษัทได้รับผลกระทบจากการเปลี่ยนแปลงดังกล่าวด้วย กล่าวคือ
ปัจจุบันลูกค้าในภาคอุตสาหกรรมส่วนใหญ่
มีแนวโน้มความต้องการใช้ผลิตภัณฑ์สีที่เปลี่ยนแปลงไปจากเดิมที่ใช้สีประเภท Solvent Base
ที่มีสารระเหยมาก แต่เนื้อสีน้อย มาเป็นสีประเภท Water Base ที่มีเนื้อสีมาก และสารระเหยน้อย
ซึ่งช่วยลดผลกระทบต่อสิ่งแวดล้อมได้ อาทิ อุตสาหกรรมผลิตรถยนต์ในต่างประเทศ
ที่เปลี่ยนความต้องการใช้ผลิตภัณฑ์สีจากสีประเภท Solvent Base เป็นสีประเภท Water Base
มากขึ้น
ซึ่งทำให้บริษัทต้องปรับเปลี่ยนเทคโนโลยีและกระบวนการผลิตเพื่อพัฒนาคุณภาพสินค้าให้เป็นไปตามความต้องการของลูกค้า
ดังนั้นจากที่กล่าวมาข้างต้น บริษัทจึงอาจได้รับความเสี่ยงจากการเปลี่ยนแปลงดังกล่าว
แต่เนื่องด้วยการให้บริการหลังการขายของบริษัทที่เน้นการให้คำแนะนำเกี่ยวกับการใช้สีในสายงานการผลิตของลูกค้า
บริษัทจึงสามารถวางแผนการผลิตและเทคโนโลยีให้สอดคล้องกับแผนการผลิตสินค้าของลูกค้าได้
ทำให้บริษัทสามารถประเมินแนวโน้มการเปลี่ยนแปลงด้านการผลิตของลูกค้า
และสามารถลดความเสี่ยงจากการเปลี่ยนแปลงดังกล่าวได้

1.  ความเสี่ยงในการประกอบธุรกิจ

    1.  ความเสี่ยงจากผู้เข้ามาทำธุรกิจสีรายใหม่และการเปิดเสรีทางการค้า

ความต้องการใช้ผลิตภัณฑ์สีในประเทศไทย ถือได้ว่ามีแนวโน้มการเติบโตอย่างต่อเนื่อง
ดังจะเห็นได้จากยอดขายที่ปรับตัวสูงขึ้นอย่างต่อเนื่องของบริษัท
โดยเฉพาะอย่างยิ่งความต้องการใช้ผลิตภัณฑ์สีในภาคอุตสาหกรรมที่เกี่ยวข้องกับอุตสาหกรรมปิโตรเคมี
ไฟฟ้า แท่นขุดเจาะน้ำมันและก๊าซในอ่าวไทย
ที่มีแนวโน้มการเติบโตเป็นไปตามการเติบโตของธุรกิจพลังงาน
โดยในปัจจุบันผู้ผลิตสีคุณภาพประเภทดังกล่าวในประเทศไทยยังมีจำนวนรายไม่มากนัก ดังนั้น
บริษัทจึงอาจได้รับความเสี่ยงจากการเข้ามาของผู้ผลิตรายใหม่
ทั้งประเภทที่เป็นบริษัทในเครือของผู้ผลิตสีจากต่างประเทศ บริษัทผู้ผลิตสีของคนไทย
และบริษัทผู้ผลิตสีของคนไทยที่ได้รับการสนับสนุนด้านเทคโนโลยีการผลิตจากต่างประเทศ นอกจากนี้
การดำเนินนโยบายเปิดเสรีทางการค้าของภาครัฐบาล
ก็อาจส่งผลทำให้บริษัทได้รับความเสี่ยงจากผลิตภัณฑ์สีราคาต่ำที่นำเข้ามาจากต่างประเทศ (อาทิ
ผลิตภัณฑ์สีจากประเทศสาธารณรัฐประชาชนจีน เป็นต้น)
ซึ่งผลจากการเข้ามาดำเนินธุรกิจของผู้ผลิตรายใหม่และการเปิดเสรีทางการค้า
อาจทำให้เกิดการแข่งขันทางด้านราคา
ซึ่งอาจส่งผลกระทบต่อยอดรายได้และกำไรสุทธิของบริษัทในอนาคต แต่อย่างไรก็ตาม หากในอนาคต
อุตสาหกรรมสีมีการแข่งขันเพิ่มมากขึ้น
ทางบริษัทเชื่อว่าจะสามารถป้องกันและลดความเสี่ยงที่อาจส่งผลกระทบต่อยอดรายได้เละกำไรสุทธิของบริษัทได้
เนื่องจากบริษัทดำเนินธุรกิจผลิตและจำหน่ายสีมานานกว่า 25 ปี
โดยผลิตภัณฑ์สีที่บริษัทผลิตและจำหน่ายมีทั้งสีที่ใช้ในภาคอุตสาหกรรมและภาคครัวเรือน
โดยเฉพาะอย่างยิ่งผลิตภัณฑ์สีที่ใช้ในภาคอุตสาหกรรมซึ่งเน้นคุณภาพของสี ความหลากหลายของสี
และการให้บริการหลังการขายที่ถือเป็นจุดแข็งอย่างหนึ่งของบริษัท
นอกจากนี้บริษัทยังมีจุดแข็งด้านการผลิตสินค้าที่ได้รับการยอมรับด้านคุณภาพ และมาตรฐานการผลิต
ซึ่งได้รับการถ่ายทอดเทคโนโลยีจากผู้ผลิตสีชั้นนำของโลก ดังนั้น
หากมีการเข้ามาของผู้ผลิตสีรายใหม่ไม่ว่าจะมีรูปแบบการเข้ามาในธุรกิจสีรูปแบบใด
บริษัทอาจได้รับผลกระทบบ้างเล็กน้อย แต่ทั้งนี้ที่ผ่านมา
บริษัทยังไม่เคยได้รับผลกระทบจากความเสี่ยงดังกล่าว

2.  ความเสี่ยงจากการพึ่งพิงบุคลากรที่มีความชำนาญ

เนื่องจากอุตสาหกรรมการผลิตสี เป็นอุตสาหกรรมที่ต้องใช้เทคโนโลยีการผลิตด้านเคมีภัณฑ์ชั้นสูง
ซึ่งต้องอาศัยความรู้ความเข้าใจ ประสบการณ์
และความชำนาญของบุคลากรเป็นอย่างมากที่จะทำการวิจัยและพัฒนา (R&D)
ผลิตภัณฑ์สีอย่างต่อเนื่อง เพื่อให้ได้ผลิตภัณฑ์สีที่มีคุณภาพและคุณสมบัติตามความต้องการของตลาด
ดังนั้น บุคลากรที่มีความรู้ความเข้าใจในตัวผลิตภัณฑ์
และมีความคิดริเริ่มในการพัฒนาผลิตภัณฑ์ให้ได้คุณภาพ
จึงถือเป็นสิ่งสำคัญอย่างหนึ่งของผู้ประกอบการในอุตสาหกรรมการผลิตและจำหน่ายผลิตภัณฑ์สี
ซึ่งการสูญเสียบุคลากรที่มีความรู้ความสามารถด้านการวิจัยและพัฒนาผลิตภัณฑ์อาจส่งผลกระทบต่อความสามารถในการแข่งขันของบริษัทได้
แต่อย่างไรก็ตาม เนื่องจากบุคลากรด้านการวิจัยและพัฒนา (R&D)
ของบริษัทส่วนใหญ่ทำงานร่วมกับบริษัทมาเป็นเวลานานมากกว่า 10 ปี ซึ่งที่ผ่านมา
มีอัตราการลาออกของพนักงานในส่วนงานดังกล่าวน้อยมาก
อีกทั้งบุคลากรสำคัญในส่วนงานด้านการวิจัยและพัฒนา (R&D) ของบริษัท ยังเป็นผู้ถือหุ้น กรรมการ
และผู้บริหารของบริษัทอีกด้วย ดังนั้น
จึงทำให้เชื่อมั่นได้ว่าบริษัทจะมีความเสี่ยงเกี่ยวกับการสูญเสียบุคลากรด้านการวิจัยและพัฒนาผลิตภัณฑ์ค่อนข้างน้อย
นอกจากนี้ บริษัทยังป้องกันความเสี่ยงที่อาจเกิดขึ้น
โดยการจัดให้มีการฝึกอบรมเพื่อพัฒนาความรู้ความสามารถของบุคลากรในส่วนงานดังกล่าวเพื่อกระจายความรู้ให้กับทีมงาน
และลดการพึ่งพิงบุคลากรรายใดรายหนึ่งโดยเฉพาะ

3.  ความเสี่ยงจากการหยุดชะงักด้านการผลิต อันเนื่องมาจากเหตุอัคคีภัย

เนื่องจากอุตสาหกรรมการผลิตสี เป็นอุตสาหกรรมที่ต้องใช้วัตถุดิบเคมีภัณฑ์ในการผลิต ซึ่งได้แก่
สารเรซิน (Resin) ตัวให้สี (Pigment) ตัวทำละลาย (Solvent) และตัวเติมคุณสมบัติ
(Additive) โดยวัตถุดิบดังกล่าวล้วนแต่เป็นวัตถุดิบที่ง่ายต่อการติดไฟ ดังนั้น
หากเกิดการรั่วไหลของสารเคมีหรือเกิดประกายไฟภายในโรงงาน
บริษัทอาจได้รับความเสี่ยงจากการหยุดชะงักด้านการผลิตอันเนื่องมาจากการเกิดอัคคีภัยได้
อย่างไรก็ตาม
บริษัทได้คำนึงถึงความเสี่ยงที่อาจเกิดขึ้นและได้ป้องกันความเสี่ยงดังกล่าวโดยการจัดให้มีการฝึกอบรมให้แก่พนักงานที่ปฏิบัติหน้าที่ภายในบริษัท
เพื่อสร้างความรู้ความเข้าใจเกี่ยวกับขั้นตอนการผลิต ข้อควรปฏิบัติ
และข้อควรระวังในการปฏิบัติงาน
รวมไปถึงสร้างความรู้ความเข้าใจเกี่ยวกับสาเหตุของการเกิดอัคคีภัย อาทิ
การเกิดปฏิกิริยาทางเคมีของสารเคมี อุณหภูมิที่สารเคมีสามารถติดไฟได้เอง
สารเคมีที่ต้องหลีกเลี่ยง และสารอันตรายที่เกิดจากการสลายตัว เป็นต้น นอกจากนี้
บริษัทยังจัดให้มีการฝึกอบรมการป้องกันและระงับอัคคีภัย
โดยการเชิญเจ้าหน้าที่จากศูนย์ป้องกันและบรรเทาสาธารณภัย เทศบาลตำบลแพรกษา อำเภอเมือง
จังหวัดสมุทรปราการ มาให้ความรู้แก่พนักงานของบริษัทอย่างสม่ำเสมออีกด้วย ทั้งนี้
บริษัทได้ลงทุนติดตั้งระบบไฟฟ้า เรียกว่า Explosion Proof
ซึ่งเป็นระบบที่สามารถป้องกันการเกิดประกายไฟหากมีการสปาร์คของกระแสไฟฟ้า
อันจะนำมาซึ่งการเกิดการลุกไหม้ภายในโรงงานได้ ดังนั้น
ความเสี่ยงจากการเกิดอัคคีภัยที่อาจทำให้เกิดการหยุดชะงักของการผลิตสินค้า
จึงมีโอกาสเกิดขึ้นน้อย ซึ่งที่ผ่านมา บริษัทยังไม่เคยได้รับผลกระทบจากความเสี่ยงดังกล่าว

4.  ความเสี่ยงจากการปรับเปลี่ยนค่านิยมในการใช้วัสดุทดแทนสีของภาคอสังหาริมทรัพย์

ภาคอสังหาริมทรัพย์ถือเป็นภาคธุรกิจหนึ่งที่ใช้ผลิตภัณฑ์สีเป็นส่วนประกอบในการก่อสร้างอาคารสำนักงานและที่อยู่อาศัยเป็นปริมาณมาก
ซึ่งปัจจุบัน
ด้วยการเปลี่ยนแปลงของค่านิยมและรูปแบบทางสถาปัตยกรรมที่เน้นการใกล้ชิดธรรมชาติเพิ่มมากขึ้น
ทำให้ผู้ประกอบการในธุรกิจอสังหาริมทรัพย์จำเป็นจะต้องปรับเปลี่ยนรูปแบบอาคารสำนักงานและที่อยู่อาศัยให้มีความทันสมัยและมีรูปแบบที่หลากหลาย
ดังจะเห็นได้จากอาคารสำนักงานและที่อยู่อาศัยส่วนใหญ่ที่หันมาใช้วัสดุสำหรับทำผนังอาคารหรือที่อยู่อาศัยเป็นกระจกหรืออะคริลิค
(Acrylic) ทดแทนปูนหรือแผ่นยิปซั่มมากขึ้น ซึ่งการเปลี่ยนแปลงรูปแบบการก่อสร้างดังกล่าว
อาจทำให้ภาคอสังหาริมทรัพย์มีความต้องการใช้ผลิตภัณฑ์สีในปริมาณที่ลดลง
แต่เนื่องจากผลิตภัณฑ์หลักที่บริษัทผลิตและจำหน่าย ได้แก่
สีป้องกันสนิมที่ใช้ในอุตสาหกรรมที่เกี่ยวข้องกับพลังงาน และปิโตรเคมี
มีสัดส่วนการจำหน่ายในงวดบัญชีปี 2551 ร้อยละ 44.64 ของยอดจำหน่ายรวม
และสีเคลือบไม้ที่ใช้ในอุตสาหกรรมเฟอร์นิเจอร์ ซึ่งมีสัดส่วนการจำหน่ายในงวดบัญชีปี 2551 ร้อยละ
26.86 ของยอดจำหน่ายรวม ในขณะที่ผลิตภัณฑ์สีทาอาคารมีสัดส่วนการจำหน่ายประมาณร้อยละ
9.84 ของยอดจำหน่ายรวม
ดังนั้นจะเห็นได้ว่าบริษัทไม่ได้พึ่งพิงรายได้จากการจำหน่ายสีทาอาคารมากนัก ดังนั้น
หากเกิดการปรับเปลี่ยนค่านิยมในการใช้วัสดุทดแทนสีของภาคอสังหาริมทรัพย์
จึงไม่น่าจะมีผลกระทบกับยอดจำหน่ายของบริษัทอย่างมีนัยสำคัญ

2.  ความเสี่ยงด้านการบริหารจัดการ

    1.  ความเสี่ยงจากการบริหารงานที่พึ่งพิงผู้บริหารหลัก

เนื่องจากที่ผ่านมาบริษัทมีการผลิตและจำหน่ายสินค้าให้กับกลุ่มลูกค้าอุตสาหกรรมเป็นหลัก
มากกว่าร้อยละ 95
โดยอาศัยความเชื่อถือที่มีความลูกค้าทั้งในด้านคุณภาพของผลิตภัณฑ์และบริการที่มีอย่างต่อเนื่อง
รวมทั้งความสัมพันธ์ที่ดีของลูกค้ากับผู้บริหารหลักของบริษัท
ซึ่งผู้บริหารหลักส่วนใหญ่ทำงานกับบริษัทมาเป็นระยะเวลานานมากกว่า 10 ปี
นอกจากนี้ยังต้องอาศัยประสบการณ์ ความรู้ ความเข้าใจ
ในการบริหารงานของผู้บริหารหลักของบริษัทโดยเฉพาะอย่างยิ่งการศึกษาวิจัยและพัฒนาผลิตภัณฑ์
(R&D)
ซึ่งเป็นผลิตภัณฑ์เคมีภัณฑ์ที่ต้องอาศัยเทคโนโลยีระดับสูงให้สามารถตอบสนองความต้องการของผู้ใช้สีทั้งด้านคุณลักษณะและคุณภาพของผลิตภัณฑ์ได้
ดังนั้น บริษัทจึงมีความเสี่ยงจากการที่ต้องพึ่งพาผู้บริหารหลักของบริษัทในด้านการบริหารงาน
ซึ่งหากมีการเปลี่ยนแปลงผู้บริหารอาจจะส่งกระทบต่อการดำเนินงานของบริษัท
แต่อย่างไรก็ตามบริษัทได้จัดให้มีการจัดทำระบบการบริหารจัดการที่ใช้เป็นแนวทางให้ผู้บริหารและพนักงานได้ปฏิบัติ
อีกทั้งมีการฝึกอบรมพนักงานทุกระดับให้มีความรู้ความเข้าใจในการทำงานโดยเท่าเทียมและสม่ำเสมอ
รวมทั้งได้ส่งเสริมและมอบหมายให้พนักงานมีตำแหน่งหน้าที่การงานสูงขึ้นเพื่อรองรับด้านการบริหารจัดการ
จึงน่าสามารถจะลดการพึ่งพิงการบริหารงานของผู้บริหารหลักได้